ຕະຫລອດໄລຍະ 50 ປີທີ່ຜ່ານມາ, ອາຊຽນ ໄດ້ພັດທະນາຕົນເອງໃຫ້ສອດຄ່ອງກັບສະພາບການຂອງພາກພື້ນ ແລະ ສາກົນທີ່ມີການປ່ຽນແປງໃນແຕ່ລະໄລຍະຊຶ່ງໄດ້ເຮັດໃຫ້ອາຊຽນເຕີບໃຫຍ່ຂະຫຍາຍຕົວເທື່ອລະກ້າວ, ໃນຕອນເຊົ້າວັນ 6 ກັນຍາ 2017 ນີ້, ມະຫາວິທະຍາໄລແຫ່ງຊາດ ໄດ້ຈັດພິທີປາຖະກະຖາວັນສ້າງຕັ້ງອາຊຽນຄົບຮອບ 50 ປີ ແລະວັນເຂົ້າຮ່ວມປະຊາຄົມເສດຖະກິດອາຊຽນ ທີ່ຫ້ອງປະຊຸມສະໂມສອນໃຫຍ່ ມະຫາວິທະຍາໄລແຫ່ງຊາດ ໂດຍການປາຖະກະຖາຂອງທ່ານ ຈາຕຸລົງ ບົວສີສະຫວັດ ກຳມະການພັກ ກົມອາຊຽນ, ຮອງກົມອາຊຽນ ແລະເຂົ້າຮ່ວມຮັບຟັງມີທ່ານ ສຈ. ປອ. ສົມສີ ຍໍພັນໄຊ ວ່າການອະທິການບໍດີ ມະຫາວິທະຍາໄລແຫ່ງຊາດ ມີບັນດາທ່ານ ຄະນະບໍດີ, ຮອງຄະນະບໍດີ, ຫົວໜ້າ ແລະຮອງຫົວໜ້າຫ້ອງການ, ພະນັກງານ, ຄູ-ອາຈານ ແລະນັກສຶກສາເຂົ້າຮ່ວມ.
ໃນໂອກາດປາຖະກະຖາ, ທ່ານ ຈາຕຸລົງ ບົວສີສະຫວັດ ໄດ້ກ່າວບາງຕອນວ່າ: ອາຊຽນ ໄດ້ຂະຫຍາຍສະມາຊິກຂອງຕົນໃຫ້ກວມເອົາ 10 ປະເທດ ໃນອາຊີຕາເວັນອອກສ່ຽງໃຕ້ ແລະ ເພີ່ມທະວີການຮ່ວມມືກັນ ທັງລວງເລິກ ແລະລວງກວ້າງ ເທື່ອລະກ້າວຈົນກວມເອົາທຸກຂົງເຂດ ນັບແຕ່ດ້ານເສດຖະກິດ, ສັງຄົມ-ວັດທະນະທໍາໄປເຖິງດ້ານການເມືອງ-ຄວາມໝັ້ນຄົງ. ອາຊຽນ ໄດ້ຮັດແໜ້ນການພົວພັນກັບພາຍນອກໂດຍຜ່ານບັນດາກົນໄກທີ່ອາຊຽນ ລິເລີ່ມຂຶ້ນ ຄື: ອາຊຽນບວກໜຶ່ງ, ອາຊຽນບວກສາມ, ກອງປະຊຸມລັດຖະມົນຕີປ້ອງກັນປະເທດ, ເວທີປຶກສາຫາລືພາກພື້ນອາຊຽນ ແລະກອງປະຊຸມສຸດຍອດອາຊີຕາເວັນອອກ ແລະມີຮູບແບບການຮ່ວມມືກັບຄູ່ຮ່ວມມືພາຍນອກຕາມທ່າແຮງ ແລະຄວາມເໝາະສົມກັບສະພາບການຕົວຈິງຂອງແຕ່ລະປະເທດ. ສິ່ງສໍາຄັນທີ່ສຸດ, ຄວາມເປັນແກນກາງຂອງອາຊຽນເປັນທີ່ຮັບຮູ້ໃນໂຄງສ້າງພາກພື້ນທີ່ພວມຜັນແປຊຶ່ງໂຄງສ້າງດັ່ງກ່າວໄດ້ຮັບການເສີມຂະຫຍາຍຈາກບັນດາກົນໄກທີ່ອາຊຽນເປັນຜູ້ລິເລີ່ມຂຶ້ນ. ສປປ ລາວ ເຮົາ ມີຄວາມພາກພູມໃຈເປັນຢ່າງຍິ່ງທີ່ເປັນສ່ວນໜຶ່ງຂອງຄອບຄົວອາຊຽນ. ນັບແຕ່ ສປປ ລາວ ໄດ້ເຂົ້າເປັນສະມາຊິກອາຊຽນໃນປີ 1997, ອາຊຽນ ໄດ້ກາຍເປັນເສົາຄ້ຳໜຶ່ງທີ່ສໍາຄັນໃນນະໂຍບາຍການຕ່າງປະເທດ ຂອງ ສປປ ລາວ. ຕະຫຼອດໄລຍະ 20 ປີ ຜ່ານມາ, ສປປ ລາວ ໄດ້ເຄື່ອນໄຫວວຽກງານອາຊຽນຢ່າງຕັ້ງຫນ້າ ແລະໄດ້ປະຕິບັດພັນທະຕ່າງໆຂອງຕົນ ອັນໄດ້ນໍາຜົນປະໂຫຍດມາສູ່ປະເທດຊາດ ແລະປະຊາຊົນລາວ, ອັນສໍາຄັນ ໃນໄລຍະຜ່ານມາ ສປປ ລາວ ກໍໄດ້ສໍາເລັດການເປັນປະທານອາຊຽນ 2 ຄັ້ງ ຄື: ຄັ້ງທີ 1 ໃນປີ 2004-2005 ແລະຄັ້ງທີ 2 ໃນປີ 2016.
ປະຊາຄົມເສດຖະກິດອາຊຽນແມ່ນການຮ່ວມກຸ່ມຂອງບັນດາສະມາຊິກອາຊຽນ ທີ່ຈະເປັນຕະຫຼາດແຫ່ງດຽວກັນໃນອະນາຄົດ, ປະຊາຄົມອາຊຽນຖືກສ້າງຕັ້ງຂຶ້ນໃນກອງປະຊຸມຄັ້ງທີ 9 ທີ່ປະເທດອິນໂດເນເຊຍ ໃນເດືອນ ຕຸລາ ປີ 2003, ຕໍ່ມາໃນກອງປະຊຸມສຸດຍອດອາຊຽນ ຄັ້ງທີ 10 ທີ່ນະຄອນຫຼວງວຽງຈັນ ກໍໄດ້ສືບຕໍ່ຮ່າງກົດບັດອາຊຽນຂຶ້ນໃນຖະແຫຼງການວຽງຈັນທີ່ເອີ້ນກັນວ່າ (Vientiane Action Plan ຫຼື VAT) ປະຊາຄົມອາຊຽນປະກອບດ້ວຍ 3 ເສົາຄໍ້າຄື: ປະຊາຄົມການເມືອງ-ຄວາມໝັ້ນຄົງ, ປະຊາຄົມເສດຖະກິດ ແລະປະຊາຄົມວັດທະນະທໍາ-ສັງຄົມ. ຈຸດປະສົງເປົ້າໝາຍຂອງການສ້າງປະຊາຄົມອາຊຽນ ແມ່ນເຮັດໃຫ້ອາຊຽນເປັນປະຊາຊາດທີ່ພ້ອມພຽງຮຽງໜ້າກັນ, ເປີດກວ້າງການຮ່ວມມືກັບພາຍນອກ, ດຳລົງຊີວິດຢູ່ທ່າມກາງສັນຕິພາບ, ສະຖຽນລະພາບ ແລະຄວາມວັດທະນາຖາວອນ, ຜູກພັນເປັນຄູ່ຮ່ວມໃນການພັດທະນາ ໃຫ້ມີຄວາມກ້າວໜ້າ ແລະເປັນປະຊາຄົມທີ່ໂອບເອື້ອອາລີ.